Kim Edberg Andersen (NB), 2023-12-07:
Tak for det, formand.
Det har jo allerede været en forholdsvis lang dag for de fleste.
Så var det jo, at jeg tænkte, at jeg ville gå op og bekræfte, at det er nemt med os i Nye Borgerlige.
Jeg er faktisk ikke sikker på, at vi er blevet inviteret til nogen forhandlinger, og det kan jo være, at det er, fordi dem, der vil forhandle med os, ved, at det er op ad bakke, når vi er et parti, som siger det, vi tænker, og gør det, vi siger.
Og når vi så også har valgt at gå sammen med nogle andre partier og skrive det ned på en seddel, så er vi jo i hvert fald helt sikre.
Så en forhandling med os var jo dybest set, at de kunne læse sedlen op, og det så var det.
For retorikken, der har været fra regeringens side, har jo svaret lidt til, at jeg gik hjem til konen og sagde, at det simpelt hen var kommet mig for øre, at hun havde en mistanke om, at jeg gik og var utro, og at jeg nu lige ville undersøge mig selv.
Og når jeg så var færdig med at undersøge mig selv, kom jeg med en konklusion.
Det er faktisk sådan lidt parafraseret dybest set det, som regeringspartierne har sagt, og der tænkte Socialistisk Folkeparti så, at det er en meget god måde at undersøge det på.
Det er måden, man gør det på.
Hvis nogen er mistænkt for noget, så skal undersøge sig selv.
Jeg ved ikke, om det også er noget, vi skal udbrede til hele retsområdet, for vi har jo et retssystem, som i forvejen er lidt presset med hensyn til ventetiderne, og de ville blive meget kortere, hvis dem, som man ligesom tror har stjålet en bil eller begået et tyveri, skulle sige: Det finder jeg lige ud af om jeg har, og I får et svar en af dagene.
Der var så i starten ni partier, der tænkte, at det måske ikke er den bedste måde, hvis man skal genoprette danskernes tillid til, at vi ikke er lidt magtfuldkomne, og at reglerne også gælder for os.
Men så viser det sig søreme, at Socialistisk Folkeparti er gået ind i det her og har sagt: Nej, vi synes faktisk bedst om det, som regeringen siger, men det er lidt svært, for vi kommer bare til at virke som nogle, som hele tiden gør det, som regeringen siger.
Jo, vi sætter os ned sammen med de andre oppositionspartier i sådan en lidt pseudoagtig forhandling og siger, at det også bare er en rigtig god idé; det laver vi da et forslag om sammen.
Vi skriver under på det nu her – og så går vi op på talerstolen og siger, at vi faktisk alligevel ikke har tænkt os at støtte det.
Nej, det sagde vi ikke til at starte med, for da var handlen ikke helt i hus.
Da sagde vi: Vi er kommet lidt i tvivl om, om vi kommer til at støtte det.
Og i dag kan jeg så forstå, at man har fundet ud af, at man ikke kan støtte det.
Men det vidste man faktisk fra starten af, fordi man jo fra starten af vidste, at der var et flertal i regeringen.
Så man vidste det godt.
Det vil sige, at det næste bliver, at der bliver ståpladser til oppositionen, fordi vi ikke længere kan sidde ned, når vi laver aftaler med SF, og det er et kæmpemæssigt problem for mig som menneske, altså at jeg, når jeg nu går herfra, har en følelse af, at folk har spildt min tid.
De har kigget mig i øjnene og har sagt, at vi laver en aftale, at vi står sammen, og at det her er godt, og bagefter går de så op på en talerstol og siger til mig – efter at de har spildt min tid og svigtet min tillid: Jamen Kim, vi gjorde det egentlig bare, fordi vi så var i en rigtig god position i forhold til at få noget igennem.
Og jeg kan egentlig ikke kan se, at man har fået ret meget igennem.
For hvis jeg nu havde siddet nede på min stol og havde sagt, at hold da op, det er godt spillet, SF, det bliver jeg nødt til at indrømme, for I har både fået afskaffet monarkiet og fået lov til at få det dobbelte antal stemmer hver gang, så kunne jeg se, at der var en idé i, at man brød sit ord og ikke var et ordentligt parti.
Men det har de ikke fået.
De har fået lov til, at der står »Samsam« i papiret, og der mener jeg kunne mindes at vi har snakket om at vi var rimelig godt dækket ind i forvejen, altså at vi godt kunne undersøge det, og de har så også fået lidt med om, at vi skal have mere kontrol med dem, der kontrollerer vores PET.
Men det er der vel ikke et eneste menneske herinde, hvis man havde lavet et separat forslag om det, der kunne være uenig i.
Så det kunne man nok også fået hjem uden at gå ud og gøre noget af det, som støder mig allermest, nemlig at lave en aftale med mig og give mig hånden og så bryde aftalen.
Jeg synes, det er uordentligt.
Og så kan alle I, der ikke er nordjyder, gå hen til en nordjyde og spørge, hvor træls det så egentlig er, når jeg siger det.
I Nye Borgerlige siger vi det, vi tænker, og vi gør det, vi siger.
Vi står ved forslaget, og vi støtter det naturligvis.
Og der er i hvert fald et parti, hvor jeg fremadrettet nok kommer til at have svært ved at stole på, at de har den samme tilgang til livet, som jeg har.
Tak for ordet.